DA Den Europæiske Unions Tidende L 140/19

KOMMISSIONENS BESLUTNING

af 11. marts 2008

om Italiens planlagte statsstøtteordning C 28/07 (ex NN 33/07) til fordel for investeringer i ugunstigt stillede områder

(meddelt under nummer K(2008) 831)

(Kun den italienske udgave er autentisk)

(EØS-relevant tekst)

(2008/400/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte bemærkninger i overensstemmelse med disse artikler (1), under henvisning til disse bemærkninger og

ud fra følgende betragtninger:

I. SAGSFORLØB

(1) Den 26. februar 2007 vedtog Italien lov nr. 17/2007 (2), hvis artikel 4, stk. 4a, indebar en forlængelse af anvendelsen af en regionalstøtteordning, som Kommissionen havde godkendt (3) i 2001 og 2002, og som udløb den 31. december 2006. Ordningen vedrørte automatisk anerkendelse af skattegodtgørelser i forbindelse med nye investeringer i de støtteberettigede områder i Italien.

(2) Ved brev af 7. marts 2007 (D/50987) anmodede Kommissionen de italienske myndigheder om at fremsende oplysninger om artikel 4, stk. 4a, i lov nr. 17/2007. De italienske myndigheders svar blev registreret hos Kommissionen den 19. marts 2007 (A/32387).

(3) Ved brev af 10. juli 2007 (4) meddelte Kommissionen Italien, at den havde besluttet at indlede den formelle undersøgelsesprocedure efter EF-traktatens artikel 88, stk. 2, med hensyn til den foranstaltning, der er omhandlet i artikel 4, stk. 4a, i lov nr. 17/2007.

(4) Kommissionens beslutning om at indlede proceduren blev offentliggjort i Den Europæiske Unions Tidende (5). Kommissionen opfordrede interesserede parter til at fremsætte bemærkninger til den omhandlede foranstaltning.

(5) Kommissionen har ikke modtaget bemærkninger fra interesserede parter.

(6) Ved brev af 24. juli 2007, der blev registreret hos Kommissionen den 25. juli 2007, blev Kommissionen underrettet om de italienske myndigheders planer om at ophæve den pågældende foranstaltning. Ved e-mail af 9. oktober 2007 bekræftede de italienske myndigheder deres planer og fremlagde udkast til en bestemmelse om ophævelse af foranstaltningen.

(7) Den 23. november 2007 anmodede Kommissionen de italienske myndigheder om at fremlægge den endeligt vedtagne bestemmelse om ophævelse af foranstaltningen.

(8) De italienske myndigheder fremlagde den endelige bestemmelse om ophævelse af artikel 4, stk. 4a, i lov 17/2007 ved et brev, som Kommissionen modtog den 15. januar 2008.

II. BESKRIVELSE AF FORANSTALTNINGEN

(9) Formålet med foranstaltningen var at forlænge fristerne for gennemførelse af støtteberettigede investeringer i henhold til en godkendt regionalstøtteordning, der udløb den 31. december 2006.

(10) I henhold til regionalstøtteordningen (N646/a/2000), der tog sigte på at fremme regionaludviklingen i de italienske områder, som var støtteberettigede i henhold til det regionalstøttekort for perioden 2000-2006 (6), der udløb den 31. december 2006, fik støttemodtageren ret til en skattegodtgørelse ved gennemførelse af en positiv nettoinvestering, beregnet på grundlag af de støtteberettigede udgifter, der skulle afholdes inden den 1. januar 2007. Den oprindelige ordning blev ændret i 2002 ved indførelse af en ordning for kontrol med udgifterne, som betød, at støttemodtageren skulle forelægge skattemyndighederne en ansøgning om, at de pågældende midler blev afsat. Ændringen påvirkede ikke ordningens udløbsdato eller det forhold, at den var begrænset til investeringer, der blev gennemført inden 2007.

(11) Med vedtagelsen af artikel 4, stk. 4a, i lov nr. 17 af 26. februar 2007, forlængede de italienske myndigheder fristen for gennemførelsen af investeringerne til 2008.

III. BEGRUNDELSE FOR INDLEDNING AF PROCEDUREN

(12) Kommissionen henviser til afsnit 4.1 og 4.2 i sin beslutning om at indlede den formelle undersøgelsesprocedure.

IV. ITALIENS BEMÆRKNINGER

(13) Den 24. juli 2007 underrettede de italienske myndigheder Kommissionen om deres planer om at ophæve foranstaltningen.

(14) Den 9. oktober 2007 forsikrede de italienske myndigheder Kommissionen om, at foranstaltningen ville blive ophævet i henhold til artikel 3, stk. 18, i finanslovsforslaget for 2008, som det italienske statsråd godkendte den 28. september 2007.

(15) Efter at Kommissionen havde anmodet om at få forelagt de endelige bestemmelser om ophævelsen af foranstaltningen, forelagde de italienske myndigheder den 15. januar 2008 Kommissionen ordlyden af artikel 1, stk. 65, i finansloven for 2008 (7), hvorved artikel 4, stk. 4a, i lov nr.17 af 26. februar 2007 blev ophævet.

V. VURDERING

(16) Artikel 1, stk. 65, i finansloven for 2008 ophævede den ændring i de oprindelige retsregler, der blev indført ved artikel 4, stk. 4a, i lov nr. 17/2007, dvs. muligheden for at forlænge de støtteberettigede investeringer til 2008. Desuden indebærer artikel 1, stk. 65, i finansloven for 2008 en omfordeling af den budgetbevilling, der var afsat til foranstaltningen (8).

(17) Da skattegodtgørelsen i forbindelse med de støtteberettigede investeringer, der blev gennemført i 2007, kun kan gøres definitivt gældende i selvangivelsen for 2007, vil der i 2008, dvs. på det tidspunkt, hvor selvangivelsen skal indgives til skattemyndighederne, hverken være noget retsgrundlag eller nogen budgetmæssig dækning for skattegodtgørelsen.

(18) Foranstaltningen er derfor blevet ugyldig, og det vil ikke være muligt at anerkende nogen skattegodtgørelse for de støtteberettigede udgifter, som er afholdt efter 2006, i henhold til artikel 4, stk. 4a, i lov nr. 17/2007.

VI. KONKLUSION

På baggrund af ovenstående mener Kommissionen ikke, at der er nogen grund til at fortsætte den procedure, der blev indledt i henhold til traktatens artikel 88, stk. 2, med hensyn til forlængelsen af ordningen for de støtteberettigede investeringsudgifter til 2008 —

VEDTAGET FØLGENDE BESLUTNING:

Artikel 1

Da Italien har ophævet den pågældende foranstaltning, er den igangværende procedure ikke længere berettiget og erklæres herved for indstillet.

Artikel 2

Denne beslutning er rettet til Den Italienske Republik.

Udfærdiget i Bruxelles, den 11. marts 2008. På Kommissionens vegne Neelie KROES Medlem af Kommissionen

(1) EUT C 187 af 10.08.2007, s. 13.

(2) Gazzetta ufficiale della Repubblica italiana nr. 47 af 26.2.2007.

(3) Statsstøttesag N 646/A/2000, »Skattegodtgørelse i forbindelse med investeringer i ugunstigt stillede områder« (EFT C 149 af 19.5.2001, s. 11), og statsstøttesag N 324/02, »Skattegodtgørelse i forbindelse med investeringer i områder, der er omfattet af undtagelsesbestemmelsen i traktatens artikel 87, stk. 3, litra a), og i de områder i Abruzzo og Molise, der er omfattet af undtagelsesbestemmelsen i artikel 87, stk. 3, litra c)« (EFT C 239 af 4.10.2002, s. 2).

(4) Kommissionens brev K(2007) 3260 endelig.

(5) EUT C 187 af 10.08.2007, s. 13.

(6) Kommissionens brev af 13.3.2000 (EFT C 175 af 24.6.2000, s. 11) og Kommissionens brev af 20.9.2000 (EFT C 105 af 20.4.2002).

(7) Artikel 1, stk. 65, i lov nr. 244 af 24. december 2007 — Bestemmelser om opstilling af det årlige og det flerårige statsregnskab (finansloven for 2008), Gazzetta ufficiale della Repubblica italiana nr. 300 af 28. december 2007 (suppl. ord.). Offentliggjort på ny i Gazzetta ufficiale della Repubblica italiana nr. 10 af 12. januar 2008 (suppl. ord.).

(8) Artikel 1, stk. 65, har følgende ordlyd: »Femte punktum i artikel 8, stk. 1, i lov nr. 388 af 23. december 2000, der blev indført ved artikel 4, stk. 4a, i lovdekret nr. 300 af 28. december 2006, som med visse ændringer blev ophøjet til lov nr. 17 af 26. februar 2007, ophæves. Under henvisning til nærværende stykkes første punktum og i betragtning af den faktiske udnyttelse af de skattegodtgørelser, der er fastsat i artikel 7 og 8 i lov nr. 388 af 23. december 2000, nedsættes de finansielle midler, som er afsat til dette formål på den særlige regnskabspost 1778 — budgetmidler, med 1 500 mio. EUR. Disse midler indbetales på statsbudgettet med 450 mio. EUR for 2008 og med 525 mio. EUR for hvert af årene 2009 og 2010« (»Il quinto periodo del comma 1 dell'articolo 8 della legge 23 dicembre 2000, n. 388, introdotto dal comma 4-bis dell'articolo 4 del decreto-legge 28 dicembre 2006, n. 300, convertito, con modificazioni, dalla legge 26 febbraio 2007, n. 17, è soppresso. In relazione a quanto previsto dal primo periodo del presente comma e in considerazione dell'effettivo utilizzo dei crediti d'imposta previsti dagli articoli 7 e 8 della legge 23 dicembre 2000, n. 388, le risorse finanziarie a tal fine preordinate, esistenti presso la contabilità speciale 1778 — Fondi di bilancio, sono ridotte di 1 500 milioni di euro. Le predette risorse sono versate al bilancio dello Stato nella misura di 450 milioni di euro per l'anno 2008 e di 525 milioni di euro per ciascuno degli anni 2009 e 2010«).